Avainsanat

Tiivistelmä



Avainsanat

1. Virkamiehet – Palkkaus – Vuosittainen mukauttaminen – Neuvoston harkintavalta – Rajat – Henkilöstösääntöjen liitteessä XI vahvistettujen perusteiden noudattaminen

(Virkamiehiin sovellettavien henkilöstösääntöjen 65 artikla sekä liitteessä XI oleva 3 artikla)

2. Virkamiehet – Palkkaus – Vuosittainen mukauttaminen – Neuvoston harkintavalta – Vakavan talouskriisin huomioon ottaminen – Edellytykset

(SEU 13 artiklan 2 kohta; SEUT 241 artikla: virkamiehiin sovellettavien henkilöstösääntöjen liitteessä XI olevat 3 ja 10 artikla)

3. Virkamiehet – Palkkaus – Vuosittainen tarkistus ja mukauttaminen – Henkilöstösääntöjen liitteessä XI vahvistetut säännöt

(Virkamiehiin sovellettavien henkilöstösääntöjen 65 artiklan 1 ja 2 kohta sekä liitteessä XI olevat 1–7 artikla)

4. Kumoamiskanne – Kumoamistuomio – Vaikutukset – Unionin virkamiesten palkkojen mukauttamista koskevan neuvoston asetuksen eräiden säännösten kumoaminen – Kumottujen säännösten pitäminen voimassa uuden asetuksen voimaantuloon asti

(SEUT 264 artiklan 2 kohta)

Tiivistelmä

1. Henkilöstösääntöjen 65 artiklan 1 kohdassa neuvostolle annetaan harkintavaltaa palkkojen tason vuosittaisessa tarkistuksessa, mutta sen soveltamista koskevat yksityiskohtaiset säännöt vahvistetaan henkilöstösääntöjen liitteessä XI, joka on oikeussääntöjen hierarkiassa samassa asemassa kuin henkilöstösäännöt ja jonka 3 artiklassa määritellään tyhjentävästi palkkojen tason vuosittaisessa tarkistuksessa noudatettavat perusteet.

Kyseisellä 3 artiklalla toteutettu sääntely on perusteltu, kun muun muassa otetaan huomioon tavoitteina olevat tietyn vakauden turvaaminen keskipitkällä aikavälillä ja toistuvien keskustelujen ja vaikeuksien välttäminen erityisesti henkilöstöä edustavien järjestöjen ja asianomaisten toimielinten välillä siitä kysymyksestä, missä määrin mukauttaminen olisi aiheellista tai välttämätöntä. Näiden tavoitteiden saavuttamiseksi on välttämätöntä, että neuvosto noudattaa henkilöstösääntöjen liitteessä XI olevassa 3 artiklassa määritettyjä perusteita, sillä tämän liitteen hyväksyessään neuvosto on sitoutunut sen voimassaoloajaksi noudattamaan henkilöstösääntöjen 65 artiklaan perustuvan harkintavaltansa käyttämisessä kyseisessä 3 artiklassa tyhjentävästi määriteltyjä perusteita.

(ks. 55–58 ja 68–71 kohta)

2. Niin kauan kuin henkilöstösääntöjen liitettä XI sovelletaan, sen 10 artiklassa säädetty menettely on ainoa mahdollisuus talouskriisin huomioon ottamiseen palkkojen vuosittaisessa mukauttamisessa ja näin ollen kyseisessä liitteessä olevan 3 artiklan 2 kohdassa vahvistettujen perusteiden soveltamatta jättämiseen tässä tarkoituksessa.

Se, että henkilöstösääntöjen liitteessä XI olevan 10 artiklan soveltaminen edellyttää komission ehdotusta, ei muuta tätä johtopäätöstä. Kun nimittäin otetaan huomioon kyseisen säännöksen sanamuoto, SEU 13 artiklan 2 kohdan jälkimmäisessä virkkeessä nimenomaisesti vahvistettu toimielinten välisen vilpittömän yhteistyön velvollisuus sekä SEUT 241 artiklasta ilmenevä neuvoston mahdollisuus pyytää komissiota tekemään sille ehdotuksia, ei voida katsoa, että kyseisessä 10 artiklassa komissiolle annetun toimivallan käyttäminen olisi kyseiselle toimielimelle pelkkä oikeus.

(ks. 77–80 kohta)

3. Missään henkilöstösääntöjen 65 artiklassa tai henkilöstösääntöjen liitteessä XI ei anneta neuvostolle mahdollisuutta antaa palkkojen tason vuosittaisen tarkistuksen yhteydessä uusia sääntöjä, joiden nojalla palkkojen tasoa voitaisiin tarkistaa uudelleen, eikä mahdollisuutta mukauttaa palkkoja muuten kuin vuosittaisella mukautuksella henkilöstösääntöjen 65 artiklan 1 kohdan ja henkilöstösääntöjen liitteessä XI olevien 1–3 artiklan mukaisesti.

(ks. 92 kohta)

4. Koska unionin virkamiesten palkkojen vuosittaista mukauttamista koskevan asetuksen kumoaminen vaarantaisi kyseisen palkkausjärjestelmän toiminnan jatkuvuuden, unionin tuomioistuimen on syytä soveltaa SEUT 264 artiklan toista kohtaa ja pysyttää kumottujen säännösten vaikutukset voimassa siihen saakka, kunnes neuvosto antaa kumoamistuomion johdosta uuden asetuksen.

(ks. 95 kohta)